ຜູ້ນຳຢູໂຣບ ຄັດຄ້ານຕໍ່ການຮຽກຮ້ອງ ຂອງກຣີສ ທີ່ຢາກໃຫ້ ເຈລະຈາກັນອີກ 
ທ່ານ Tsipras ​​​​​ສາບານ​ຕົວ ​ເຂົ້າຮັບໜ້າທີ່ ເປັນ​ນາຍົກກຣີສ ແຕ່​​ຜູ້ນຳຢູ​ໂຣບ ພາກັນ​ຕ້ານ​ຢັນ ຄວາມຮຽກຮ້ອງ​ ​ທີ່ຢາກ​ໃຫ້ ເຈລະຈາກັນ​ໃໝ່ ​ກ່ຽວກັບໂຄງການ ​ປະຢັດມັດທະຍັດ.
ທ່ານ Alexis Tsipras ທີ່ນິຍົມຊ້າຍຈັດ ໄດ້ສາບານຕົວເຂົ້າຮັບ ໜ້າທີ່ເປັນນາຍົກລັດຖະມົນຕີຂອງກຣີສ ໃນວັນຈັນວານນີ້ ແຕ່ວ່າ ພວກຜູ້ນຳຢູໂຣບທັງຫຼາຍພາກັນຕ້ານຢັນ ຄວາມຮຽກຮ້ອງຕ້ອງ ການຂອງທ່ານ ທີ່ຢາກເຈລະຈາໃໝ່ ກ່ຽວກັບໂຄງການປະຢັດ ມັດທະຍັດທີ່ພວກຜູ້ນຳຢູໂຣບບັງຄັບໃຫ້ Athens ຕ້ອງປະຕິບັດ ຕາມນັ້ນ ທ່ານ Tsipras ໄວ 40 ປີ ແລະພັກ Syriza ຂອງທ່ານ ໄດ້ຊະນະ ການເລືອກຕັ້ງໃນທົ່ວປະເທດດ້ວຍ ຄະແນນສຽງຖ້ວມລົ້ນ ໃນວັນ ອາທິດຜ່ານມານີ້ ທ່ານໄດ້ປະຕິຍານວ່າຈະຍຸດຕິການຄວບຄຸມ ເສດຖະກິດ ທີ່ພາໃຫ້ມີການຕັດເງິນເບ້ຍບຳນານແລະເງິນເດືອນລົງຢ່າງຫຼວງຫລາຍນັ້ນ ພ້ອມທັງການຂຶ້ນພາສີຢ່າງສູງ ແລະພາໃຫ້ມີຄົນຫວ່າງງານຢ່າງຫຼວງຫຼາຍນັ້ນ ແຕ່ວ່າ ບັນດາເຈົ້າໜ້າທີ່ໃຫ້ເງິນກູ້ຢືມນາໆຊາດ ທີ່ໄດ້ຊ່ອຍຄ້ຳຈຸນການເງິນຂອງ Greece ໃຫ້ລອຍຕົວໄດ້ ໃນຈຳນວນເກືອບ 300 ພັນລ້ານໂດລ່າ ຢູ່ໃນໂຄງການຊ່ອຍກອບກູ້ປະເທດ ນັ້ນ ແມ່ນບໍ່ໄດ້ສະແດງ ຄວາມສົນໃຈ ທີ່ຈະຕົກລົງເຫັນດີ ກັບການຮຽກຮ້ອງຂອງທ່ານ Tsi -pras ທີ່ໃຫ້ລຸດໜີ້ສິນລົງ ແລະຟື້ນຟູ ການຕັດການໃຊ້ຈ່າຍລົງ ທີ່ພວກເຂົາເຈົ້າຮຽກຮ້ອງ ເພື່ອເປັນການແລກປ່ຽນໃນການອະນຸມັດການກູ້ຢືມເງິນນັ້ນ ລັດຖະມົນຕີການເງິນຂອງໂຮນລັງ ທ່ານ Jeroen Dijsselbloem ໄດ້ກ່າວວ່າ ບັນດາຜູ້ນຳ ທາງການເງິນຂອງເຂດໃຊ້ເງິນຢູໂຣ ແມ່ນພ້ອມທີ່ຈະປະສານງານກັບ Greece, ແຕ່ທ່ານໄດ້ກ່າວເພີ້ມຕື່ມວ່າ ການເປັນສະມາຊິກຂອງ Greece ໃນ 19 ປະເທດທີ່ໃຊ້ເງິນຢູໂຣນັ້ນ ແມ່ນ ເປັນເງື່ອນໄຂໃນຄວາມ ເຕັມໃຈຂອງ Greece ທີ່ຈະປະຕິບັດຕາມພັນທະຂອງຂໍ້ຕົກລົງ ຊ່ອຍກອບກູ້ປະເທດ ຈະບໍ່ມີການໃຫ້ ຄວາມສະໜັບສະໜຸນໃດໆ ພາຍໃນສະຫະພາບຢູໂຣບ ທີ່ຈະຍົກເລີ້ກໜີ້ໃຫ້ Greece